
Erakond Parempoolsed
parempoolsed@parempoolsed.ee				November 2026 nr 31-2/26-6/3

Järelepärimine KOV 2025. aasta kampaaniavõlgnevuse tasumise kohta

Erakondade Rahastamise Järelevalve Komisjon algatas 2026. aasta jaanuaris haldusmenetluse eesmärgiga kontrollida, kas Erakond Parempoolsed järgib oma rahaliste kohustuste täitmisel erakonnaseaduses kehtestatud nõudeid. 
Menetluse algatamise aluseks oli erakonna ostuvõlgnevuste aruanne seisuga 31.12.2025. Aruandest nähtus, et erakonna võlgnevused kahele tarnijale moodustasid kokku 232 138 eurot, sealhulgas Menu Meedia OÜ-le arve nr 20251151 alusel 61 572 eurot ning Initiative OÜ-le arvete nr 20251951, 20252118 ja 20252507 alusel kokku 170 566 eurot. Kõigi nimetatud arvete tasumise tähtajad olid ületatud. 
Komisjon palus menetluse käigus erakonnal selgitada, milliste lepingute alusel ja millistel tingimustel nimetatud arveid tasutakse, ning esitada seda kinnitavad dokumendid. Muu hulgas paluti esitada andmed viivitusintressi määra ning viiviste arvestamise ja tasumise korra kohta. Samuti paluti esitada arved, osamaksete tasumist tõendavad maksekorraldused, viivisearved ja nende tasumist tõendavad maksekorraldused. Pärast vastuse kuupäeva tehtud maksete dokumendid paluti komisjonile esitada kohe pärast maksetoimingute tegemist. 
Erakonna komisjonile esitatud dokumentidest nähtub, et Erakond Parempoolsed sõlmis 1. jaanuaril 2026 mõlema võlausaldajaga võlgnevuse tasumise kokkuleppe.
Kokkulepe Menu Meedia OÜ-ga
Erakond Parempoolsed tunnistas Menu Meedia OÜ-ga sõlmitud kokkuleppes 61 572,20 euro suurust sissenõutavaks muutunud kohustust. Võlgnevus tulenes 30.10.2025 väljastatud arvest nr 20251151, mille maksetähtpäev oli 06.11.2025.
Kokkuleppe kohaselt tuli võlgnevus koos lisanduvate viivistega tasuda hiljemalt 30.06.2026. Igakuine makse ei tohtinud olla väiksem kui 2000 eurot ning esimene osamakse tuli tasuda hiljemalt 15.01.2026. Võlgnevusele lisandus viivitusintress määraga 6,5% aastas, mida arvestati alates arve tasumise tähtpäevale järgnenud päevast. 
Komisjonile esitatud andmete kohaselt on Menu Meedia OÜ ees olnud võlgnevus koos intressidega tasutud ning vastavad dokumendid komisjonile esitatud.
Kokkulepe Initiative OÜ-ga
Erakond Parempoolsed tunnistas Initiative OÜ-ga sõlmitud kokkuleppes 170 566,49 euro suurust sissenõutavaks muutunud rahalist kohustust. Võlgnevus koosnes järgmistest arvetest:
· arve nr 20251951 summas 24 605,26 eurot;
· arve nr 20252118 summas 4 056,61 eurot;
· arve nr 20252507 summas 141 904,62 eurot. Kokkuleppe kohaselt pidi Erakond Parempoolsed tasuma võlgnevuse ja lisanduvad viivised hiljemalt 30.06.2026. Võlgnevusele lisandus viivitusintress määraga 6,5% aastas, mida arvestati alates iga arve tasumise tähtpäevale järgnenud päevast. Viivitusintress tuli tasuda pärast põhivõlgnevuse tasumist.
Erakond Parempoolsed ja Initiative OÜ sõlmisid 30.06.2026 kokkuleppe lisa, millega muudeti võlgnevuse tasumise tähtaega. Muudetud kokkuleppe kohaselt tuli võlgnevus koos lisanduvate viivistega tasuda hiljemalt 30.09.2026. Kokkuleppe muud tingimused, sealhulgas viivitusintressi määra ja tasumise korda käsitlevad tingimused, jäid muutmata.
Komisjon arutas menetluse seisu oma 29.10.2026 koosolekul (protokoll nr 8, p 11.3). Komisjonile esitatud ülevaate kohaselt oli arve nr 20252507 alusel tekkinud 141 904,62 euro suurusest võlgnevusest komisjoni koosoleku ajaks tasumata ligikaudu 130 000 eurot. Seega ei olnud võlgnevust 30.06.2026 sõlmitud kokkuleppe lisas määratud tähtajaks, 30.09.2026, täielikult tasutud.
Komisjon pidas vajalikuks küsida Erakonnalt Parempoolsed selgitusi võlgnevuse jätkuva tasumata jätmise põhjuste, selle tasumiseks võetud meetmete ning võlgnevuse ja lisandunud viiviste tasumise kavandatava aja kohta.
Eeltoodust lähtudes palun selgitada:
1. mis põhjustel ei ole Initiative OÜ ees olevat võlgnevust 30.06.2026 sõlmitud kokkuleppe lisas sätestatud tähtajaks, 30.09.2026, täielikult tasutud;
2. milliseid makseid on erakond pärast 30.09.2026 võlgnevuse vähendamiseks teinud, märkides iga makse kuupäeva ja summa;
3. kui suur on põhivõlgnevuse täpne jääk vastuse esitamise kuupäeva seisuga;
4. kui suur on vastuse esitamise kuupäeva seisuga võlgnevuselt arvestatud viiviste kogusumma ning kui suur osa arvestatud viivistest on tasutud;
5. milliseid konkreetseid meetmeid on erakond pärast kokkulepitud maksetähtaja möödumist võtnud põhivõlgnevuse ja viiviste tasumiseks;
6. millise ajakava kohaselt ning mis kuupäevaks kavatseb erakond täielikult tasuda nii põhivõlgnevuse kui ka sellele lisandunud viivised;
7. kas Erakond Parempoolsed ja Initiative OÜ on pärast 30.09.2026 sõlminud uue maksekokkuleppe või muul viisil muutnud varasema kokkuleppe tingimusi. Kui jah, palume esitada vastav kokkulepe.
Palun vastusele lisada pärast viimati komisjonile dokumentide esitamist tehtud maksete maksekorraldused, viiviste arvestamist ja tasumist tõendavad dokumendid ning uus maksegraafik või muu võlausaldajaga sõlmitud kokkulepe, kui varasemat kokkulepet on muudetud.
Palun vastus koos asjakohaste dokumentidega esitada elektrooniliselt e-posti aadressil erjk@riigikogu.ee hiljemalt 25. novembriks 2026.


Lugupidamisega
(allkirjastatud digitaalselt)

Heiki Sibul
komisjoni esimees



Zoja Masso, 5887 6690

